**Προς το Προεδρείο της Βουλής των Ελλήνων**

**ΑΝΑΦΟΡΑ**

**Για τον κ. κ. Υπουργό Μετανάστευσης και Ασύλου**

**Θέμα: «Πρωτοφανής απόρριψη εγγραφής της Α.Μ.Κ.Ε. “Υποστήριξη Προσφύγων στο Αιγαίο” στο Μητρώο ΜΚΟ του Υπουργείου Μετανάστευσης και Ασύλου»**

Καταθέτουμε ως Αναφορά την από 26/11/2021 ανακοίνωση της Α.Μ.Κ.Ε. «Υποστήριξη Προσφύγων στο Αιγαίο» με την οποία καταγγέλλει ότι αποκλείστηκε από την εγγραφή στο Μητρώο Μη Κυβερνητικών Οργανώσεων του Υπουργείου Μετανάστευσης και Ασύλου επειδή ένας από τους σκοπούς της, όπως περιγράφεται στο καταστατικό της, φέρεται να συγκρούεται με την κείμενη ελληνική νομοθεσία.

Πιο συγκεκριμένα το Υπουργείο, όπως προκύπτει από την απορριπτική απόφαση του Ειδικού Γραμματέα Συντονισμού Εμπλεκόμενων Φορέων, θεωρεί ότι η νομική συμβολή υπέρ των υπό απέλαση προσώπων συγκρούεται με την εθνική έννομη τάξη, παραγνωρίζοντας ότι το γεγονός ότι αν σε κάποιον έχει επιδοθεί απόφαση απέλασης, δεν αφαιρεί το δικαίωμά του να προσφύγει για την αναίρεσή της, διοικητικά και δικαστικά. Η προσφυγή στη δικαιοσύνη, ώστε να προστατευθούν από τυχόν αδικίες ή αυθαιρεσίες της Διοίκησης, είναι απαρέγκλιτο δικαίωμα όλων, ανεξάρτητα του αν διαμένουν νόμιμα στη χώρα ή όχι.

Από την ανακοίνωση προκύπτει, επιπλέον, πως το Υπουργείο, ως μη όφειλε, έκρινε επί θεμάτων που αποτελούν αντικείμενο του Πρωτοδικείου της έδρας της εκάστοτε Οργάνωσης, το οποίο και κρίνει αν οι σκοποί που περιγράφονται στο καταστατικό συνάδουν με την έννομη τάξη.

Σε κάθε περίπτωση όμως, η ίδια η Οργάνωση ισχυρίζεται ότι ο φάκελος που είχε καταθέσει ήταν πλήρης, με βάση τις προϋποθέσεις που περιγράφονται από το Νόμο και τις οικίες κανονιστικές πράξεις, οπότε προκύπτει το εύλογο ερώτημα αν η απορριπτική απόφαση αποτελεί ένα είδος ρεβανσιστικής συμπεριφοράς, λόγω της κριτικής που έχει ασκηθεί κατά καιρούς επί νομοθετικών πρωτοβουλιών και άλλων πρακτικών και αποφάσεων της Κυβέρνησης.

**Επισυνάπτεται η από 26/11/2021 σχετική ανακοίνωση.**

**Παρακαλούμε για τις ενέργειές σας και να μας ενημερώσετε σχετικά.**

**Αθήνα, 30 Νοεμβρίου 2021**

**Ο ΚΑΤΑΘΕΤΩΝ ΒΟΥΛΕΥΤΗΣ**

Ψυχογιός Γεώργιος